Friday, January 11, 2013
LAUNCHING KEN TURN-OVER TI DA PROJECTS, NAARAMID
Cabugao, Ilocos Sur – Naaramid ti Project Launching cum Field Day and Turnover of Post Harvest Facilities para iti dua a Farmers Association nga insayangkat ti DA-RFU 1, OPAG-Ilocos Sur ken LGU-Cabugao sadiay Barangay Hall, Brgy. Bungro, Cabugao, Ilocos Sur iti Enero 11, 2013.
Nagatendar dagiti kameng ti dua a recipient-FA’s: Bungro Farmers Association ken Pug-os Farmers Association, Opisiales ti DA-RFU 1 , OPAG-Ilocos Sur, LGU-Cabugao, Philrice, DA-Ilocos Norte Provincial Center, Farmer Leaders, Opisiales ti Barangay, lumugar ken pannakabagi ti nadumaduma nga asosasion ti Brgy. Bungro a timmulong iti pannakaigannuat ti pasamak.
Iti 7:00-9:00 A.M., naaramid ti Field Tour ti Project Sites ti Barangay-based Farming Systems in Rainfed Lowland Areas iti dua a barangay ken iti Flatbed Dryer ken Solar Dryer (MPDP) a nagun-od ti Bungro FA a naipasdek iti Brgy. Bungro.
Nabendisionan dagiti pasilidades babaen ti panangikararag ni Pastor Jerry Santiago ken nagetteng ti laso a mangipalnaad ti pannakaisibro dagiti postharvest facilities babaen ken ni Mr. Cesar Escobar, pannakabagi ni OIC Regional Executive Director Valentino C. Perdido iti DA-RFU 1 ken binayabay da Vice Mayor Danny Q. Gazmen a nangibagi ken ni Mayor Edgardo S. Cobangbang, Jr. agraman da SB Member Benedict M. Savellano ken SB Member Carlos V. Sison ken inimatangan dagiti naitaripnong iti nasao a turnover ceremonies. Binagi met ni Vice Mayor Danny Q. Gazmen a ginetteng ti laso iti pannakaisibro ti Multipurpose Drying Pavement nga adda iti asideg ti Flatbed Dryer. Naibasa ken naiyawat ken ni Mr. Edy L. Sevilleja, Presidente ti Bungro FA iti pakakitaan ti panagtagikua ti asosasion kadagiti postharvest facilities ken in-award ni Mr. Cesar Escobar ti DA-RFU 1.
Naisaganad ti programa iti Barangay Chapel. Indauluan ni Mrs. Ester Aguimbag, AT-DA LGU iti Opening Prayer ken National Anthem iti DA-INC Staff.
Iti Welcome Remarks, bininsa ni SB Member Benedict M. Savellano, Committee Chair in Agriculture ti napintas a panagkammayet iti DA ken ti LGU nga idauluan ni Mayor Ediboy iti pannakaigannuat dagitoy a pagimbagan dagiti mannalon. Pinagyamanan manen ti Konsehal dagitoy a proyekto nga ited ti DA ket agtultuloy a sisusuporta ti Gobierno Munisipal iti liderato ti Alkalde Munisipal iti panangtarabayda kadagiti mannalon ken Sektor-Agrikultura iti Munisipalidad a mangpasayaat ti kasasaad dagiti umili ken pakaital-oan met ti ekonomia ti ili.
Naregget met ni OIC Nereo Somera Daproza ti DA-LGU a nangbigbig ti naballigi nga aktibidades ken kinablaawan ken dinakamat ken kinablaawanna amin dagiti Field Day Participants.
Binagi met a bininsa ni Mr. Edwin Joseph A. Franco, Site Implementer iti proyekto ti “Rice-Based Farming Systems in Rainfed Lowland Areas” ti Brgy. Bungro ken Pug-os.
Nagipresentar a nagsaruno da Mr. Edy L. Sevilleja, President, Bungro FA ken Mr. Elmer G. Bromeo, President, Pug-os FA kadagiti pangrugian a resulta ti proyektoda.
Panangdayaw iti napintas a pannakibinnulig ken panangipatungpal ti LGU ken dagiti asosasion kadagiti programa ken proyekto ti DA a tumulong kadagiti mannalon ti kangrunaan a kaipapanan ti panagsarita da Mr. Cesar Escobar ti DA-RFU 1 ken Mr. Ernesto Butacion ti OPAG-Ilocos Sur kas panagsaganadda.
Panagyaman ken panangikumit iti naan-anay ken agtultuloy a panangtarabay ti Gobierno Munisipal babaen ti liderato ni Mayor Ediboy kadagiti programa ken proyekto ti DA a mait-ited kadagiti mannalon ti bugas ti panagsarita ni Vice Mayor Danny Q. Gazmen iti panagleppas ti programa.
Napnuan ragsak ken panagtitimpuyog a napagsasanguan ti naisagana a pangngaldaw kadagiti amin a naitabuno.
Kalpasanna, naituloy ti panagsasarita ket imburay ni Dr. Castro ti sinaguday dagiti programa ti Philrice nga itakderanna maipapan iti water savings device a posible a mangtulong ti pakarikutan ti pagpadanum dagiti mangipatungpal kadagitoy a proyekto.
Napasamak ti Open Forum, pannakaited ti impressions (Guests ken Cooperators). Closing Remarks ni Brgy. Captain Fermin Sarinas ti Brgy. Bungro. Nagpaay nga Emcee ni Mrs. Joenah G. Sevilleja, AT-DA LGU. # (Web In-Action)
Posted by Bayan ng Cabugao, Ilocos Sur at 3:09 PM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn